Virallinen lehti nro C 304 , 06/10/1997 s. 0146



B4-0786/97 Päätöslauselma jalkaväkimiinojen täydellistä kieltämistä koskevaan sopimukseen tähtäävästä Oslon konferenssista Euroopan parlamentti, joka - ottaa huomioon aikaisemmat tätä aihetta koskevat päätöslauselmansa ja erityisesti ne, jotka se antoi 14. maaliskuuta 1996 jalkaväkimiinoista ja Wienin kansainvälisen konferenssin tiettyjä tavanomaisia aseita koskevan pöytäkirjan muuttamisesta ((EYVL C 96, 1.4.1996, s. 292)), 23. toukokuuta 1996 jalkaväkimiinoja koskevan konferenssin epäonnistumisesta ((EYVL C 166, 10.6.1996, s. 197)) ja 17. heinäkuuta 1997 jalkaväkimiinoista ((Kyseisen istunnon pöytäkirja, osa II, kohta 14)), A. panee merkille merkittävän edistyksen, jota Ottawan prosessissa on saavutettu henkilömiinojen kieltämiseksi, B. onnittelee joulukuun 1997 yleissopimusta kannattavan ja Itävallan tekstiluonnosta tukevan Brysselin julistuksen 97 allekirjoittajaa sekä jäsenvaltioita, jotka kielsivät maamiinojen myynnin ja käytön ennen Ottawan prosessia, C. pitää myönteisenä Oslon neuvottelujen tulosta, joka mahdollistaa sopimuksen allekirjoittamisen Ottawassa joulukuussa 1997, D. on tietoinen erittäin vaikeasta tilanteesta, joissa maamiinojen uhrit ovat räjähdyksen jälkeen, ja arvostaa keskeistä roolia, joka räjähdyksistä selvinneillä on ollut maailmanlaajuisen kiellon saavuttamiseen pyrkimisessä, E. arvostaa kansalaisjärjestöjen ja monien Walesin prinsessa Dianan kaltaisten yksityishenkilöiden ponnisteluja ja katsoo, että nämä ovat saattaneet henkilömiinojen epäinhimilliset ja traagiset vaikutukset maailman tietoisuuteen, F. katsoo, että Euroopan unionin tutkimuksen ja teknologisen kehittämisen neljännen puiteohjelman uudelleen rahoittamista koskevaan sopimukseen pitäisi sisällyttää osuus miinojen haravointitekniikkojen tukemiseksi; 1. Pitää myönteisenä, että 89 valtiota pääsi Oslossa sopimukseen yhteisestä tekstistä, jolla kielletään henkilömiinojen tuotanto, varastointi, käyttö ja kauppa; 2. Pahoittelee, että Yhdysvaltojen peräydyttyä Ottawan prosessista maailmanlaajuiseen miinojen kieltoon liittyvä myönteinen sanoma jää lähettämättä; 3. Pahoittelee, että Suomi ja Kreikka osallistuivat neuvotteluihin vain tarkkailijoina, mutta kehottaa näitä maita kuitenkin allekirjoittamaan sopimuksen; 4. Kehottaa kaikkia valtioita, ja erityisesti Venäjää, Kiinaa, Pakistania, Intiaa, Irakia ja Turkkia, jotka eivät vielä ole osallistuneet Ottawan prosessiin, allekirjoittamaan sopimuksen joulukuussa 1997; 5. Kehottaa suhteista Yhdysvaltoihin vastaavaa valtuuskuntaansa kiinnittämään Amerikan valtuuskunnan huomion kansalaisten laajaan tukeen henkilömiinojen täydelliselle kieltämiselle ja rohkaisemaan Yhdysvaltoja allekirjoittamaan sopimuksen; 6. Vaatii tarkastelemaan kriittisesti yhteistyön kehittämistä sellaisten maiden kanssa, jotka kieltäytyvät allekirjoittamasta yleissopimusta tai osallistumaan Ottawan prosessiin; 7. Vaatii, että lähitulevaisuudessa miinoista puhdistettujen alueiden määrän on oltava vuosittain suurempi kuin uudelleen miinoitettujen alueiden; 8. Kehottaa Yhdistyneiden kansakuntien pääsihteeriä käyttämään poliittista vaikutusvaltaansa tällä hetkellä pysähdyksissä olevien Geneven aseriisuntaneuvottelujen käynnistämiseksi uudelleen; 9. Pyytää neuvostoa, komissiota ja jäsenvaltioita luomaan tarvittavaa yhteistyötä siviili- ja sotilasalan T & K -ohjelmien välille, jotta miinanharavointitekniikat ja niiden käyttö leviävät laajalle; 10. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Oslon konferenssin ja Yhdistyneiden kansakuntien pääsihteereille.